KIRJALLINEN KYSYMYS E-1010/01 esittäjä(t): Jorge Hernández Mollar (PPE-DE) komissiolle. Euroopan unionin tuki Euroopan parhaiten hoidetulle metsälle.



Virallinen lehti nro 340 E , 04/12/2001 s. 0145 - 0146



KIRJALLINEN KYSYMYS E-1010/01 esittäjä(t): Jorge Hernández Mollar (PPE-DE) komissiolle (30. maaliskuuta 2001) Aihe: Euroopan unionin tuki Euroopan parhaiten hoidetulle metsälle Tiedemiesten ja luonnollisten elinympäristöjen asiantuntijoiden kesken toimitetussa äänestyksessä Cadizin ja Malagan välissä sijaitseva Los Alcornocales -luonnonpuisto on valittu Espanjan parhaiten hoidetuksi metsäksi, koska siellä kasvaa pikemminkin trooppiselle kuin Välimeren ilmastolle tyypillisiä kasveja. Los Alcornocales, luonnonpuistoksi vuonna 1989 nimetty suojelualue, on pinta-alaltaan 170 000 hehtaaria ja siellä kasvaa koko Euroopan mantereen suurimmat ja parhaiten hoidettu korkkitammisto. Ottaen huomioon Euroopan unionille mahdollisesti kuuluvan erityisen toimivallan tässä asiassa, voisiko komissio ilmoittaa, mitä toimia se on toteuttanut kyseisen luonnonpuiston säilyttämiseksi ja mitä ohjelmia sen ympäristön parantamiseksi? Mitä komissio aikoo tehdä tätä luonnonpuistoa koskevien toimien sisällyttämiseksi Euroopan suuria luonnonpuistoja koskeviin yhteisön toimiin? Margot Wallströmin komission puolesta antama vastaus (6. kesäkuuta 2001) Espanja on ehdottanut Alcornocales-aluetta yhteisön tärkeänä pitämäksi alueeksi Natura 2000 -verkossa luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(1) (jäljempänä luontotyyppidirektiivi) nojalla. Aluetta on ehdotettu myös erityisten suojelutoimien alueeksi linnuille luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(2) (jäljempänä lintudirektiivi) 4 artiklan nojalla. Tällä erittäin laajalla (17 000 km2) ja hyvin säilyneellä Etelä-Espanjan alueella pesii ainakin 21 lintudirektiivin I liitteen lintulajia, joista jotkin ovat erittäin uhanalaisia. Alueella on 26 luontotyyppiä, joista viisi on luontotyyppidirektiivissä tunnistettuja, erityishuomiota vaativia ensisijaisia luontotyyppejä. On huomattavaa, että 36 prosenttia koko alueesta on korkkitammimetsää. Tämä metsä kaikkine lajeineen on yksi Euroopan tärkeimmistä Välimeren alueen metsistä. Natura 2000 -verkon tarkoituksena on varmistaa, että ihmisten toimet ovat ympäristön kannalta kestäviä eivätkä vahingoita suojelukohteita, joiden vuoksi alueet on nimetty (yhteisön tärkeänä pitämäksi alueeksi tai erityisten suojelutoimien alueeksi). Luontotyyppidirektiivin mukaan jäsenvaltioiden on toteutettava erityisten suojelutoimien alueilla tarpeellisia toimenpiteitä luontotyyppien ja lajien elinympäristöjen heikentymisen sekä niitä lajeja koskevien häiriöiden estämiseksi, joita varten alueet on osoitettu, siinä määrin kuin nämä häiriöt saattaisivat vaikuttaa merkittävästi tämän direktiivin tavoitteisiin (6 artikla 2 kohta). Metsien kestävä hallinnointi, joka koskee tätä aluetta ja johon Espanja on sitoutunut Euroopan metsien suojelusta järjestetyn kolmannen ministerikokouksen päätösten nojalla (1999), tarkoittaa velvollisuutta suojella biologista monimuotoisuutta ja maisemia sekä varmistaa metsän resurssien uusiutuminen. (1) EYVL L 206, 22.7.1992. (2) EYVL L 103, 25.4.1979.